Ferdinand sier endelig nei til England
Ferdinand ble vraket til fjor sommers EM på grunn av feiden med John Terry, men fikk en plass i Roy Hodgsons tropp til kampene mot San Marino og Montenegro i mars. Få dager senere valgte imidlertid 34-åringen å melde forfall. Årsaken som ble oppgitt var at Manchester United-forsvareren må gjennom et skreddersydd treningsprogram mellom kamper. Nå har han - akkurat som John Arne Riise gjorde i forrige uke - tatt avgjørelsen om å si nei til å spille for «Three Lions». - Etter å ha tenkt meg nøye om, har jeg bestemt meg for å gi meg med landslagsfotball. I en alder av 34 år, føler jeg at det er riktig av meg å tre til side slik at yngre spillere kan slå gjennom. Det gjør at jeg også kan konsentrere meg om klubbkarrieren, sier Ferdinand til det engelske fotballforbundets nettsider.Midtstopperen stopper på 81 kamper med flagget på brystet. - Jeg setter pris på telefonen fra Rio der han informerte om avgjørelsen, som han tydelig har brukt mye tid på å fatte, sier manager Roy Hodgson. Ferdinand ble i helgen matchvinner i Alex Fergusons siste hjemmekamp som Manchester United-sjef. Trolig vil han skrive under en ny avtale med Old Trafford-klubben i løpet av kort tid, som neste sesong vil bli ledet av David Moyes. - Jeg har alltid vært veldig stolt over å spille for England. Jeg ønsker Roy og laget alt mulig hell i fremtidige turneringer, sier Ferdinand.
Rio Ferdinand (34) var først klar for å gjøre England-comeback, men har bestemt seg for å gi seg på landslaget.